FI Euroopan unionin virallinen lehti C 162/11

Komission asetuksen (EU) N:o 383/2011 mukainen ilmoitus Burmaan/Myanmariin liittyvien rajoittavien toimenpiteiden uusimisesta ja lujittamisesta annetun neuvoston asetuksen (EY) N:o 194/2008 11 artiklassa tarkoitetussa luettelossa mainituille henkilöille ja yhteisöille

2011/C 162/07

Euroopan unionin neuvosto vahvisti neuvoston päätöksen 2010/232/YUTP (1), sellaisena kuin se on muutettuna neuvoston päätöksellä 2011/239/YUTP (2), liitteessä II henkilöt, yhteisöt ja elimet, joihin kyseisen päätöksen 9 ja 10 artiklassa määriteltyjä toimenpiteitä sovelletaan, todettuaan, että nämä henkilöt, yhteisöt ja elimet ovat:

a) entisen rauhan ja kehityksen neuvoston (SPDC) johtavassa asemassa olevia jäseniä, Burman matkailualan viranomaisia sekä asevoimien, hallituksen tai turvallisuusjoukkojen johtavassa asemassa olevia jäseniä, jotka suunnittelevat ja toteuttavat Burman/Myanmarin demokratiaan siirtymisen estävää politiikkaa tai hyötyvät siitä, sekä heidän perheenjäseniään;

b) ylempiarvoisia palveluksessa olevia Burman asevoimien jäseniä sekä näiden perheenjäseniä;

c) a ja b kohdassa tarkoitettuja henkilöitä lähellä olevia luonnollisia henkilöitä tai oikeushenkilöitä, yhteisöjä tai elimiä;

joita tarkoitetaan neuvoston päätöksen 2010/232/YUTP 9 artiklan 1 kohdassa ja 10 artiklan 1 kohdassa.

Näin ollen komissio on neuvoston asetuksen (EY) N:o 194/2008 (3) 18 artiklan 1 kohdan b alakohdassa säädetyn mukaisesti antanut komission täytäntöönpanoasetuksen (EU) N:o 383/2011 (4), jolla muun muassa muutetaan asetuksen (EY) N:o 194/2008 liitettä VI.

Asetuksessa (EY) N:o 194/2008 säädetään muun muassa kaikkien liitteessä VI luetelluille henkilöille, yhteisöille ja elimille kuuluvien varojen ja taloudellisten resurssien jäädyttämisestä ja siitä, että mitään varoja tai taloudellisia resursseja ei saa, suoraan tai välillisesti, asettaa niiden saataville.

Liitteessä VI luetelluille henkilöille, yhteisöille ja elimille huomautetaan mahdollisuudesta tehdä asianomais(t)en jäsenvaltio(ide)n asetuksen (EY) N:o 194/2008 liitteessä IV luetelluilla internetsivustoilla ilmoitetuille toimivaltaisille viranomaisille lupahakemus jäädytettyjen varojen käyttämisestä perustarpeiden tyydyttämiseen tai erityisten maksujen suorittamiseen asetuksen 13 artiklan mukaisesti.

Henkilöt, yhteisöt ja elimet, jotka on mainittu neuvoston asetuksessa (EY) N:o 194/2008, sellaisena kuin se on muutettuna komission täytäntöönpanoasetuksella (EU) N:o 383/2011, voivat toimittaa mahdollisine liiteasiakirjoineen Euroopan unionin neuvostolle milloin tahansa pyynnön, että neuvosto harkitsisi uudelleen päätöstään sisällyttää heidät tai ne luetteloon ja/tai säilyttää heidät tai ne siinä. Pyynnöt on lähetettävä seuraavaan osoitteeseen:

Council of the European Union General Secretariat TEFS Coordination Rue de la Loi/Wetstraat 175 1048 Bruxelles/Brussel BELGIQUE/BELGIË

Neuvoston asetuksen (EY) N:o 194/2008 liitteeseen VI komission täytäntöönpanoasetuksella (EU) N:o 383/2011 lisätyt henkilöt, yhteisöt ja elimet voivat esittää kantansa asiasta komissiolle. Kannanotot lähetetään seuraavaan osoitteeseen:

European Commission ‘Restrictive measures’ 1049 Bruxelles/Brussel BELGIQUE/BELGIË

Pyynnöt ja tiedot käsitellään sitä mukaa kuin ne on vastaanotettu. Tässä yhteydessä asianomaisia henkilöitä ja yhteisöjä muistutetaan siitä, että neuvosto tarkastelee luetteloja säännöllisesti neuvoston päätöksen 2010/232/YUTP 14 artiklan mukaisesti.

Kyseisillä henkilöillä, yhteisöillä ja elimillä on myös mahdollisuus riitauttaa komission täytäntöönpanoasetus (EU) N:o 383/2011 Euroopan unionin yleisessä tuomioistuimessa Euroopan unionin toiminnasta tehdyn sopimuksen 263 artiklassa määrättyjen edellytysten mukaisesti.

(1) EUVL L 105, 26.4.2010, s. 22. Päätöksellä jatketaan toimenpiteitä, jotka oli otettu käyttöön yhteisellä kannalla 2006/318/YUTP.

(2) EUVL L 101, 12.4.2011, s. 24.

(3) EUVL L 66, 10.3.2008, s. 1.

(4) EUVL L 103, 18.4.2011, s. 8.